**ΑΓΙΟΙ ΤΗΣ ΓΕΩΡΓΙΑΣ**

**Η ΑΓΙΑ ΜΑΡΤΥΣ ΣΟΥΣΑΝΙΚΗ**

**Η αποστασία του βασιλιά.**

Η ευσεβής Σουσανίκη1 έζησε τον 5ο αιώνα. Ήταν κόρη ενός Αρμένιου στρατηγού, του Βαρδάν, και γυναίκα του ηγεμόνα της Κάρτλης Βαρσκέν, γιου του Αρσουσά, με τον οποίο είχε αποκτήσει τέσσερα παιδιά, τρεις γιους και μία θυγατέρα.

Ο Βαρσκέν, μολονότι βαπτισμένος χριστιανός, ήταν πολύ ασεβής. Η Σουσανίκη θλιβόταν για την ασέβεια του συζύγου της, αλλά σήκωνε υπομονετικά το σταυρό της με αδιάλειπτη προσευχή.

Τελικά ο Βαρσκέν αλλαξοπίστησε. Το 466 πήγε στο βασιλιά της Περσίας Φερούζ Μουρντανάχ (459-484), από τον οποίο ήταν τότε εξαρτημένη η Κάρτλη, και, θέλοντας να κερδίσει την εύνοιά του, αρνήθηκε τον Χριστό κι έγινε πυρολάτρης, όπως οι Πέρσες.

Ο Φερούζ, γεμάτος χαρά, πρόσφερε πλούσια δώρα στον Βαρσκέν και τον κατευόδωσε για την πατρίδα του. Κι εκείνος, φτάνοντας στην περιοχή της Ερέτης, στα σύνορα της Κάρτλης, έστειλε κάποιον υπηρέτη του με γρήγορο άλογο, για να ειδοποιήσει τους υπηκόους του, που θα του έκαναν επίσημη υποδοχή.

**Εγκατάλειψη του αποστάτη.**

Ο καβαλάρης έφτασε στην Τσουρτάβη, ζήτησε ακρόαση από την αρχόντισσα Σουσανίκη και, αφού τη χαιρέτησε, της ανάγγειλε την επιστροφή του συζύγου της.

-Αν παραμένει στην πίστη του, είπε εκείνη, τότε με το καλό να έρθει. Αν όχι, τότε δεν θέλω ούτε να τον δω ούτε ν’ ακούσω γι’ αυτόν.

Προαισθανόταν η αρχόντισσα κάτι δυσάρεστο, γι’ αυτό ζήτησε επίμονα από τον υπηρέτη να της φανερώσει την αλήθεια. Όταν άκουσε ότι ο Βαρσκέν αλλαξοπίστησε, ταράχτηκε και είπε με δάκρυα:

-Πόσο αξιολύπητος είναι! Αρνήθηκε το Χριστό, τον αληθινό Θεό, και πήγε με τους απίστους!

Ύστερα σηκώθηκε, πήρε τους γιους και την κόρη της κι έτρεξε στην εκκλησία. Έβαλε τα παιδιά να σταθούν μπροστά στο ιερό και άρχισε να προσεύχεται:

-Κύριε και Θεέ μου! Εσύ μου έδωσες αυτά τα παιδιά. Εσύ φύλαξέ τα στην αγία πίστη. Μην τα στερήσεις από τη χάρη του Αγίου Πνεύματος, για να μην τα απομακρύνουν από την ποίμνη Σου.

Τελειώνοντας, έστειλε τα παιδιά στο παλάτι, ενώ η ίδια μπήκε σ’ ένα κελλάκι, κοντά στο ναό, και βυθίστηκε σε βαρύ πένθος.

Την ώρα εκείνη ο επίσκοπος του παλατιού Φώτιος απουσίαζε στο σπίτι κάποιου πιστού μαζί με τον πρεσβύτερο Ιάκωβο, μετέπειτα επίσκοπο Τσουρτάβης, πνευματικό της αγίας Σουσανίκης και βιογράφο της. Ο διάκος του επισκόπου έτρεξε ως εκεί και τους διηγήθηκε τα καθέκαστα – ότι ο ηγεμόνας ερχόταν και ότι η γυναίκα του εγκατέλειψε το παλάτι.

«Λυπηθήκαμε πολύ», σημειώνει ο π. Ιάκωβος. «Άφησα τον επίσκοπο και πήγα όσο πιο γρήγορα μπορούσα στο κελλάκι, όπου είχε κλειστεί η Σουσανίκη. Τη βρήκα πικραμένη.

»-Αρχόντισσά μου, της είπα, έχεις μπροστά σου σκληρό αγώνα. Θα παλέψεις με τις πανουργίες του εχθρού, για να φυλάξεις την πίστη σου. Οπλίσου, λοιπόν, με θάρρος και υπομονή.

»-Γνωρίζω πως με περιμένει μεγάλη δοκιμασία, είπε η αγία. Είμαι όμως έτοιμη για όλα.

»-Η θλίψη σου είναι θλίψη μας και η χαρά σου χαρά μας. Τί σκέφτεσαι σχετικά με το μαρτύριο;

»-Δεν σε καταλαβαίνω.

»-Εννοώ, αν έχεις σταθερό φρόνημα.

»-Είμαι αδύναμη και αμαρτωλή. Ελπίζω όμως στη βοήθεια του Θεού.

»-Σε περιμένουν φρικτά μαρτύρια.

»-Προτιμώ να πεθάνω από τα χέρια του Βαρσκέν, παρά να συζώ μαζί του. Φοβάμαι πως η συμβίωση σμε τον αρνητή του Χριστού θα μολύνει την ψυχή μου».

Την ώρα εκείνη κάποιος Πέρσης ζήτησε να δει την αγία. Με υποκριτικά δάκρυα της είπε:

-Ένα σύννεφο λύπης έχει σκεπάσει το παλάτι. Ελπίζω όμως ότι σύντομα η χαρά θα το σκορπίσει.

Αυτός ο Πέρσης είχε σταλεί με δόλο από τον Βαρσκέν, για ν’ αποσπάσει από την αγία κάποιον απρόσεκτο λόγο, που θα χρησίμευε ύστερα για την καταδίκη της. Ο άρχοντας, βλέπετε, ήταν πολύ θυμωμένος για τη φυγή της γυναίκας του και είχε αποφασίσει να τη θανατώσει.

Η Σουσανίκη κατάλαβε την πανουργία του και δεν ξεστόμισε ούτε μία λέξη. Από τη στάση της αυτή ο Πέρσης έβγαλε το συμπέρασμα πως είχε σιχαθεί ολότελα το σύζυγό της.

Το είπε στον Βαρσκέν. Και γνωρίζοντας τη θηριωδία του, τον παρακάλεσε να μην της φερθεί σκληρά.

**Επιστροφή στο παλάτι.**

Την άλλη μέρα ο άρχοντας κάλεσε κοντά του τους κληρικούς και με καλοσύνη τους είπε:

-Μη φοβάστε και μη με περιφρονείτε.

-Ατίμασες το αξίωμά σου και καταντρόπιασες εμάς, απάντησαν άφοβα οι κληρικοί.

-Γιατί μ’ εγκατέλειψε η γυναίκα μου; Ξέσπασε τότε ο Βαρσκέν. Να πάτε και να της πείτε, ότι αυτή με ατίμασε και με καταντρόπιασε, γιατί έφυγε απ’ το σπίτι και χάλασε το γάμο μας.

Όταν μετέφεραν τα λόγια αυτά στην αγία, εκείνη αποκρίθηκε:

-Δεν ατίμασα εγώ τον Βαρσκεν, άλλ’ αυτός τον πατέρα του. Ο πατέρας του τιμούσε τους αγίους, ενώ αυτός συμμάχησε με τους δαίμονες. Εκείνος πίστευε στον αληθινό Θεό, ενώ αυτός Τον αρνήθηκε και προσκύνησε τη φωτιά. Αφού περιφρόνησε το Θεό, τον περιφρονώ κι εγώ. Δεν θα επιστρέψω κοντά του, έστω κι αν με θανατώσει.

Ο Βαρσκέν, λυσσασμένος κυριολεκτικά από την απάντηση της αγίας, της στέλνει τον αδελφό του Τζότζικ με τη γυναίκα του και τον επίσκοπο Φώτιο, για να την προειδοποιήσουν πως, αν δεν επιστρέψει χωρίς καθυστέρηση στο παλάτι, θα τη σύρει με τη βία.

Οι απεσταλμένοι την επισκέφθηκαν και αγωνίστηκαν πολλή ώρα για να την πείσουν.

-Είναι αδύνατο να μείνω γυναίκα του, είπε εκείνη. Νόμιζα ότι εσείς θα τον οδηγούσατε πάλι στο δρόμο της σωτηρίας, αλλά φερθήκατε διαφορετικά. Τζότζικ! Δε σε αναγνωρίζω για συγγενή μου. Δεν είμαι πια γυναίκα του αδελφού σου. Και η γυναίκα σου δεν είναι πια αδελφή μου. Είσαστε συμμέτοχοι στην προδοσία του.

-Ο Βαρσκέν θα στείλει δούλους και θα σε πάρουν με τη βία, είπε ο Τζότζικ.

-Ας με δέσουν κι ας με σύρουν. Αυτό θα είναι σημάδι πως είμαι δούλα και όχι αρχόντισσα.

-Αδελφή μου, μην ντροπιάζεις τον ηγεμονικό οίκο, την παρακάλεσε εκείνος και αναλύθηκε σε δάκρυα. Μαζί του άρχισαν να κλαίνε και οι άλλοι.

-Είναι αλήθεια, Τζότζικ, ότι είμαστε σαν αδέλφια, γιατί μεγαλώσαμε μαζί από μικρά παιδιά. Μα εγώ δεν επιστρέφω σε τέτοιον άνδρα, έστω κι αν αυτό μου στοιχίσει τη ζωή.

Τελικά όμως οι επίμονες ικεσίες και τα δάκρυα του Τζότζικ, της γυναίκας του και του επισκόπου την έκαναν να λυγίσει. Με βαρειά καρδιά δέχτηκε να επιστρέψει στο παλάτι. Πήρε το ιερό Ευαγγέλιο και τους βίους των αγίων μαρτύρων, που είχε πάντοτε μαζί της, και τράβηξε για το ανάκτορο, λέγοντας δακρυσμένη:

-Κύριε και Θεέ μου! Εσύ γνωρίζεις ότι βαδίζω ολοπρόθυμα προς το θάνατο.

Στο παλάτι, ωστόσο, δεν θέλησε να μείνει στο επίσημο διαμέρισμά της. Περιορίστηκε σε κάποιο μικρό δωμάτιο.

-Κύριέ μου, έλεγε, όλοι μ’ εγκατέλειψαν. Πιστεύω όμως ότι Εσύ δεν θα μ’ εγκαταλείψεις ποτέ!

**Το μαρτύριο αρχίζει.**

Πέρασαν δυο μέρες. Ο Βαρσκέν προσκάλεσε σε γεύμα τον αδελφό του με τη γυναίκα του, μολονότι, σύμφωνα με συνήθεια του τόπου και της εποχής, οι σεμνές γυναίκες δεν έτρωγαν ποτέ μαζί με τους άντρες.

Όταν ετοιμάστηκε το τραπέζι, ο ηγεμόνας τους είπε να φέρουν και τη Σουσανίκη, που είχε πολλές μέρες να δοκιμάσει τροφή. Την ανάγκασαν να έρθει, μα εκείνη δεν άγγιξε τίποτα. Η γυναίκα του Τζότζικ της πρόσφερε κρασί. Τότε η αγία τη μάλωσε και είπε:

-Πού ακούστηκε, να τρώνε οι γυναίκες μαζί με τους άντρες!

Και παίρνοντας το ποτήρι, το πέταξε κάτω.

Ο Βαρσκέν άναψε από θυμό. Στην αρχή την έβρισε με αισχρά λόγια. Ύστερα σηκώθηκε και, ουρλιάζοντας σαν δαιμονισμένος, άρχισε να την κλοτσάει, να τη γροθοκοπάει, να τη σέρνει απ’ τα μαλλιά και να τη χτυπάει στο κεφάλι με μια σιδερένια μασιά, που άρπαξε απ’ την πυροστιά. Το ένα μάτι της αγίας αχρηστεύτηκε.

Βλέποντας ο Τζότζικ τη μανία του αδελφού του, μπήκε στη μέση και με πολύ κόπο κατόρθωσε να την αποσπάσει από τα χέρια του.

-Φτάνει πια! Του είπε. Δεν ντρέπεσαι να χτυπάς έτσι τη γυναίκα σου;

Η αγία κοιτόταν αναίσθητη. Ο άρχοντας όμως, ξεσκίζοντας με λύσσα το φακιόλι της, που είχε μείνει στα χέρια του, συνέχιζε να τη βρίζει και να την αποκαλεί καταστροφή του σπιτιού του.

-Δέστε την! Πρόσταξε. Χειροπόδαρα!

Οι δούλοι την έδεσαν, υπακούοντας στην εντολή του. Μα σε λίγο, όταν ηρέμησε κάπως, ο Πέρσης εκείνος, που είδαμε πιο πάνω, ήρθε και τον παρακάλεσε επίμονα να την ελευθερώσει. Ο Βαρσκέν λύγισε απ’ τα παρακάλια του. Διέταξε να τη λύσουν και να την οδηγήσουν σ’ ένα από τα δωμάτια του παλατιού. Έδωσε όμως αυστηρή εντολή να την παρακολουθούν και να μην αφήσουν κανένα να την επισκεφθεί.

**Φυλακισμένη.**

Το πρωί ρώτησε το φύλακα σε τι κατάσταση βρισκόταν, κι εκείνος απάντησε πως οι πληγές της από τα χτυπήματα ήταν αγιάτρευτες.

Ο Βαρσκέν μπήκε μέσα. Τη βρήκε πραγματικά σε κακά χάλια. Έδωσε όμως και πάλι εντολή να μην επιτρέψουν σε κανέναν να τη δει. Ο ίδιος έφυγε για κυνήγι.

Λίγο αργότερα ο π. Ιάκωβος, ο πνευματικός της αγίας, πήγε και παρακάλεσε το φύλακα:

-Άφησέ με να μπω. Θέλω μόνο να δω τις πληγές της.

-Φοβάμαι μήπως με τιμωρήσει ο άρχοντας, αποκρίθηκε εκείνος.

-Αχάριστε! Τί κι αν σε τιμωρήσει; Δεν έχεις ευεργετηθεί από την αρχόντισσα;

Ύστερα απ’ αυτό, ο φύλακας του άνοιξε την πόρτα.

Βρήκε την αγία με το κεφάλι σκισμένο και το πρόσωπο πρησμένο από τα χτυπήματα. Μπροστά στο ελεεινό θέαμα, δεν μπόρεσε να συγκρατήσει τα δάκρυά του.

-Μην κλαίς, πάτερ μου, του είπε εκείνη. Αυτό που βλέπεις είναι η αρχή του θριάμβου μου.

-Άφησέ με να καθαρίσω το πρόσωπό σου από τα αίματα και τη σκόνη, να σου βάλω αλοιφή, να σου δέσω τις πληγές…

-Πάτερ, μη με ανακουφίζεις. Το αίμα τούτο θα ξεπλύνει τις αμαρτίες μου. Άλλωστε ο αρχιεπίσκοπος Σαμουήλ και ο επίσκοπος Ιωάννης, που με παρηγορούν κρυφά, μου έστειλαν φαγητό. Δεν μπόρεσα όμως να φάω, γιατί τα μισά μου δόντια έχουν σπάσει και τα σαγόνια μου είναι σε κακή κατάσταση.

Τότε ο π. Ιάκωβος πήρε λίγο ψωμί, το έτριψε μέσα σ’ ένα κύπελλο με κρασί και της το έδωσε. Έτσι έβαλε κάτι στο στόμα της.

Ήταν όμως ώρα ν’ αποχωριστούν. Ο πνευματικός σηκώθηκε.

-Πάτερ, τον ρώτησε τότε η αγία, τι λές για τα κοσμήματά μου; Δεν θα ήταν καλό να τα στείλω στον Βαρσκέν; Τί μου χρειάζονται πια;

-Σου συνιστώ να τα κρατήσεις, αποκρίθηκε εκείνος, ενώ την αποχαιρετούσε δακρυσμένος.

Σε λίγο ο Βαρσκέν έστειλε έναν νεαρό υπηρέτη και κάλεσε τον π. Ιάκωβο. «Τί να με θέλει άραγε;», αναρωτήθηκε ο πρεσβύτερος και πήγε βιαστικά.

-Εκστρατεύω του είπε ο ηγεμόνας, εναντίον των Ούννων. Δεν θέλω όμως να μείνουν τα βασιλικά κοσμήματα στη Σουσανίκη, αφού δεν είναι πια γυναίκα μου. Πήγαινε, λοιπόν, να μου τα φέρεις.

Η αγία τα έδωσε ολοπρόθυμα, δοξάζοντας το Θεό. Ο Βαρσκέν τα πήρε, τα μέτρησε και, διαπιστώνοντας πως δεν έλειπε κανένα, είπε:

Κάποια άλλη θα βρεθεί, για να στολιστεί μ’ αυτά!

**Νέα μαρτύρια.**

Όταν μπήκε η Μεγάλη Σαρακοστή, η αγία άφησε πάλι το παλάτι και πήγε στο κελλάκι της, κοντά στην εκκλησία. Έχτισε το παράθυρο και, μένοντας στο σκοτάδι, αφοσιώθηκε στην προσευχή και στη νηστεία.

Ο ηγεμόνας γύρισε από τον πόλεμο. Οι αυλικοί του τον παρακάλεσαν να μην ενοχλήσει την αγία στη διάρκεια της νηστείας.

Όταν όμως έφτασε η Μεγάλη Εβδομάδα, ο διάβολος κυρίεψε πάλι την καρδιά του. Πήγε στην εκκλησία και άρχισε να βρίζει τον επίσκοπο Φώτιο.

-Δώσε μου τη γυναίκα μου! Φώναζε. Γιατί μας χώρισες;

-Γιατί τα βάζεις χωρίς λόγο με τον επίσκοπο και την αρχόντισσα; Απάντησε θαρρετά κάποιος από τους ιερείς.

Εκείνος όμως τον χτύπησε με το σκήπτρο και τον ανάγκασε να σωπάσει.

Η αγία Σουσανίκη στεκόταν εκεί κοντά τους. Βλέποντάς την ο άρχοντας, την έβγαλε έξω και πρόσταξε να τη σύρουν πάνω στη γη μέχρι το παλάτι.

Ο δρόμος ήταν γεμάτος αγκάθια. Τα ρούχα της ξεσκίστηκαν και το σώμα της καταπληγώθηκε.

Φτάνοντας στο παλάτι, ο Βαρσκέν διέταξε να της δώσουν τριακόσιους ραβδισμούς. Κι ενώ ο δήμιος τη χτυπούσε, ο τύραννος της έλεγε:

-Τί ωφελήθηκες από την Εκκλησία, από τους χριστιανούς κι από το Θεό τους;

Η πολύαθλη Σουσανίκη την ώρα του μαρτυρίου ούτε αναστέναξε ούτε παραπονέθηκε. Όταν όμως σταμάτησαν να τη χτυπούν, είπε στον Βαρσκέν:

-Ταλαίπωρε! Αν δεν λυπάσαι εμένα, λυπήσου τουλάχιστον τον εαυτό σου και γύρισε πάλι στο Χριστό που αρνήθηκες.

Ο άρχοντας, αδιαφορώντας για το αίμα που είχε χάσει η αγία, πρόσταξε να τη δέσουν, να της βάλουν αλυσίδα στον λαιμό, να την κλείσουν στο κάστρο και να μην της δίνουν καθόλου τροφή.

**Στο κάστρο.**

Οδήγησαν τη μάρτυρα στο φρούριο ξυπόλητη και ξεμαλλιαμένη σαν κακούργα. Κανείς δεν τολμούσε να την πλησιάσει, γιατί την ακολουθούσε ο ίδιος ο Βαρσκέν, βρίζοντας και απειλώντας. Πίσω ερχόταν μεγάλο πλήθος. Όλοι έκλαιγαν πικρά, συμπονώντας την αρχόντισσά τους.

-Αδελφοί, αδελφές και παιδιά, τους είπε η αγία, μην κλαίτε! Μόνο προσεύχεστε να μη βγω από τη φυλακή. Να πεθάνω με βασανιστήρια για την πίστη μου στο Χριστό.

Μανιασμένος ο άρχοντας όρμησε στο πλήθος και το σκόρπισε με απειλές.

Όταν έφτασαν στο κάστρο, είπε στην αγία:

-Αρκετά έζησες ελεύθερη. Από δω μέσα δεν θα βγεις ζωντανή. Θα σε βγάλουν τέσσερις.

Έβαλαν τη μάρτυρα σ’ ένα σκοτεινό και στενό δωμάτιο, στη βορινή πλευρά του φρουρίου. Ο Βαρσκέν σφράγισε με την προσωπική του σφραγίδα την αλυσίδα, που ήταν περασμένη στο λαιμό της αγίας.

-Χαίρομαι, είπε εκείνη, που θα πεθάνω εδώ, γιατί έτσι θ’ αναπαυθώ στην άλλη ζωή.

-Θα σε αναπαύσω εγώ, αποκρίθηκε με ειρωνεία ο άρχοντας.

Κι αμέσως, αφού τοποθέτησε στη φυλακή φρουρά, διέταξε να την παιδεύουν με την πείνα και να μην επιτρέψουν σε κανέναν να την επισκεφθεί. Τον παραβάτη θα τιμωρούσε με θάνατο.

Σε τρεις εβδομάδες έμαθε από τους φύλακες πως η αγία ήταν τόσο εξασθενημένη, που κόντευε να πεθάνει.

Εκείνο το βράδυ ο π. Ιάκωβος με μύρια παρακάλια και πλούσια δώρα έπεισε το φρουρό να του επιτρέψει την είσοδο στη φυλακή. Μπαίνοντας, είδε τη μάρτυρα του Χριστού ν’ ακτινοβολεί θαυμαστά. Η αγία, βλέποντάς τον δακρυσμένο, του είπε:

-Πάτερ, επιτρέπεται να κλαις γι’ αυτή την υπέροχη κατάστασή μου;

Ο π. Ιάκωβος, αφού μίλησε μαζί της αρκετά, έφυγε για το σπίτι του.

Όσο διαδραματίζονταν όλα αυτά, ο Τζότζικ, ο αδελφός του άρχοντα, έλειπε. Όταν γύρισε και πληροφορήθηκε το μαρτύριο της νύφης του, παρακάλεσε τον Βαρσκέν να την απαλλάξει τουλάχιστον από τις αλυσίδες. Πήρε την άδεια κι έτρεξε κοντά της. Της έβγαλε αμέσως την αλυσίδα, που ήταν γύρω από το λαιμό. Την άλλη όμως, που είχε στα πόδια, δεν τον άφησε η αγία να της τη βγάλει.

**Αγιότητα και θαυματουργία.**

Με τη νηστεία, την αγρυπνία και την προσευχή η αγία Σουσανίκη προόδευε συνέχεια στην πνευματική ζωή. Η αγιότητά της έγινε γνωστή σ’ όλη τη Γεωργία. Έτρεχαν από παντού για να της ζητήσουν βοήθεια. Η προσευχή της έκανε τις άτεκνες πολύτεκνες, γιάτρευε τους αρρώστους, έδινε φως στους τυφλούς.

Μια Περσίδα μάγισσα είχε προσβληθεί από λέπρα. Η αγία τη συμβούλεψε να εγκαταλείψει τη μαγεία, να γίνει χριστιανή και να πάει στα Ιεροσόλυμα, για να προσκυνήσει τον Τάφο του Κυρίου. Η γυναίκα έκανε όπως της είπε κι έγινε καλά.

**Αποστατούν τα παιδιά της.**

Η Σουσανίκη, έχοντας μάθει απ’ έξω και τους 150 ψαλμούς, υμνούσε μέρα και νύχτα τον Ύψιστο.

Κάποτε πληροφορήθηκε ότι τα παιδιά της αρνήθηκαν την πίστη τους στο Χριστό. Παρασύρθηκαν από τον πατέρα τους κι έγιναν πυρολάτρες. Άρχισε τότε να κλαίει και να οδύρεται.

-Θεέ μου! Έλεγε. Εσύ μου έδωσες τα παιδιά μου. Τώρα όμως δεν είναι πια δικά μου. Ας γίνει το θέλημά Σου. Μόνο φύλαξέ με από τις παγίδες του εχθρού.

Από τότε απαρνήθηκε τα παιδιά της. Δεν ήθελε πια ούτε να τα δει ούτε ν’ ακούσει γι’ αυτά.

**Ακλόνητη σταθερότητα.**

Εκείνα, ωστόσο, την επισκέφθηκαν μια μέρα, σταλμένα από τον Βαρσκέν.

-Ο πατέρας μας, της είπαν, παραγγέλνει να επιστρέψεις στο παλάτι, διαφορετικά θ’ σ’ εξευτελίσει. Θα σε στείλει με γαϊδούρι στην Τσόρα ή στο παλάτι του βασιλιά της Περσίας.

-Ας κάνει ό,τι θέλει, απάντησε εκείνη. Ίσως εκεί να με βρει καλό αντί για κακό.

Ο άρχοντας δεν κατάλαβε το νόημα της απαντήσεώς της. «Αλήθεια», συλλογίστηκε, «λες να παντρευτεί εκεί κανέναν Πέρση πρίγκιπα, κι έτσι να τη βρει καλό αντί για κακό;». Εκείνη όμως εννοούσε το μαρτύριο, για το οποίο ήταν πάντα έτοιμη.

Ο Βαρσκέν έστειλε τότε έναν από τους αδελφούς της για να τη μεταπείσει.

-Άκουσέ με, της είπε. Γύρνα στο παλάτι. Μην καταστρέφεις το σπίτι μας.

-Να πεις σ’ αυτόν τον άθεο, απάντησε η αγία, ότι μου έχει στερήσει κιόλας τη ζωή. Ο ίδιος ορκίστηκε ότι δεν θα βγω ζωντανή από δω μέσα. Αν μπορεί ν’ ανασταίνει νεκρούς, ας αναστήσει τη μητέρα του, που είναι θαμμένη στο Ούρντε. Αν δεν μπορεί ν’ αναστήσει εκείνην, ούτε κι εμένα θα μπορέσει να μετακινήσει από δω δίχως βία.

Την άλλη μέρα ήρθε ένας παλατιανός και της είπε:

-Καλά απάντησες στον Βαρσκέν, γιατί είχε κακό σκοπό.

-Θυμάσαι τι λέει το Ευαγγέλιο; Αποκρίθηκε η αγία. «Μη μεριμνάτε πως ή τι απολογήσησθε, ή τι είπητε˙ το γαρ Άγιον Πνεύμα διδάξει υμάς εν αυτή τη ώρα α δει ειπείν».

**Άσκηση και κακοπάθεια.**

Στο τέλος της εξάχρονης δοκιμασίας της η μακαρία Σουσανίκη είχε πολύ καταπέσει. Μέρα με τη μέρα έλιωνε σαν κερί. Σ’ όλο αυτό το διάστημα, κάθε Μεγάλη Σαρακοστή, ούτε καθόταν ούτε κοιμόταν, μα ούτε κι έτρωγε. Μόνο τις Κυριακές, αφού κοινωνούσε, έβαζε στο στόμα της λίγα χόρτα. Ψωμί δεν δοκίμαζε ως το Πάσχα. Τον άλλο καιρό κοιμόταν σ’ ένα παλιόστρωμα κι έβαζε για προσκεφάλι μια πέτρα. Για τις μετάνοιες δεν χρησιμοποιούσε ψαθί.

Στο φρούριο, όπου ήταν φυλακισμένη, έκανε αφόρητη ζέστη το καλοκαίρι, ιδιαίτερα όταν φυσούσαν εκείνοι οι σφοδροί και αποπνικτικοί άνεμοι. Το νερό ήταν μολυσμένο. Γι’ αυτό οι κάτοικοι της περιοχής ήταν πάντα πρησμένοι και χλωμοί. Σχεδόν όλοι πέθαιναν νέοι.

Σ’ αυτές τις συνθήκες έζησε αλυσοδεμένη η αγία Σουσανίκη έξι ολόκληρα χρόνια, δοξάζοντας το Θεό. Στον έβδομο χρόνο, από τις πολλές μετάνοιες και την ορθοστασία, τα πόδια της πρήστηκαν και πλήγιασαν. Με τον καιρό οι πληγές κακοφόρμισαν και γέμισαν σκουλήκια. Ο πνευματικός της π. Ιάκωβος θλιβόταν πολύ για την κατάστασή της.

-Πάτερ, του είπε μια μέρα, γιατί στεναχωριέσαι; Σε τούτη τη ζωή τα σκουλήκια είναι προσωρινά, ενώ στην άλλη αιώνια. Ας με τρώνε καλύτερα εδώ αυτά, παρά εκεί «ο σκώληξ ο ακοίμητος».

-Αλλά μήπως δεν σου φτάνει ο πόνος από το τρίχινο ρούχο, που φοράς κατάσαρκα για τη νέκρωση της σάρκας;

-Σε παρακαλώ, να μην κάνεις λόγο σε κανένα γι’ αυτό το ρούχο, είπε η αγία.

Και πρόσθεσε:

-Έπρεπε, άλλωστε, να το έχω αφήσει από καιρό μαζί με το φθαρτό τούτο σώμα.

Μόνο ο πνευματικός της γνώριζε ότι από μέσα φορούσε για κακοπάθεια σκληρό τρίχινο ένδυμα, που το έκρυβε κάτω από έναν αντιοχειανό μοναστηριακό μανδύα.

**Τελευταίες συναντήσεις.**

Ο Τζότζικ έμαθε πως η αγία πλησίαζε στο θάνατο και την επισκέφθηκε με την οικογένειά του. Μπαίνοντας στη φυλακή, έκανε το σταυρό του και χαιρέτησε τη μάρτυρα με τρυφερά λόγια.

-Τώρα, απάντησε εκείνη, μπορώ, αν είναι θέλημα Θεού, ν’ ακολουθήσω χαρούμενη το δρόμο που τραβούν όλοι οι άνθρωποι.

-Νύμφη και δούλη του Χριστού, είπε ο Τζότζικ με δάκρυα μετάνοιας. Προσευχήσου στον Κύριο να συγχωρήσει τις πολλές μου αμαρτίες!

-Ο Θεός να σε συγχωρήσει και να σου χαρίσει πολλά χρόνια ζωής.

-Το τέλος της μαρτυρικής σου ζωής, συνέχισε το Τζότζικ, βρίσκεται κοντά. Ευλόγησέ μας, Σουσανίκη, και, αν σου φταίξαμε σε κάτι, συγχώρεσε μας.

-Η ζωή μας είναι σύντομη σαν τα’ αγριολούλουδο, είπε η αγία, που το πρωί ανθίζει και το βράδυ μαραίνεται. Όποιος συμπονάει και ελεεί τους φτωχούς, θα ελεηθεί πλούσια στην αιωνιότητα. Όποιος θυσιάσει τη ζωή του εδώ, θα την κερδίσει στην αιωνιότητα.

Αφού ευλόγησε τον Τζότζικα και την οικογένειά του, τους αποχαιρέτησε και τους κατευόδωσε με αγάπη.

Μόλις έφυγαν εκείνοι, ήρθαν ο αρχιεπίσκοπος Σαμουήλ και ο επίσκοπος Ιωάννης, που συχνά την επισκέπτονταν για να την παρηγορήσουν, να μη στηρίξουν και να τη φροντίσουν. Τώρα την ετοίμαζαν για το γαλήνιο λιμάνι τ’ ουρανού.

Ήρθαν να τη δουν και άλλοι πολλοί, επίσημοι και άσημοι άνθρωποι. Όλοι ζητούσαν τις πρεσβείες της, όλοι παρακαλούσαν να της βγάλουν τις αλυσίδες από τα πόδια, για να τις πάρουν ως ενθύμιο και ευλογία. Εκείνη δεν ήθελε. Πίστευε πως δεν άξιζε τόση τιμή. Τελικά όμως υποχώρησε. Κάποιος κληρικός έβγαλε τις αλυσίδες και τις έδωσε στους πιστούς.

-Ο Θεός, είπε τότε η αγία στους επισκέπτες, ας πλουτίσει με όλα τα αγαθά Του όσους συμμερίστηκαν το μαρτύριό μου. Τώρα πορεύομαι προς την αιωνιότητα. Ελπίζω ότι, για τις θλίψεις που δοκίμασα, θα μου χαρίσει ο Κύριος τη χαρά˙ για τον εξευτελισμό και την ταπείνωση, τη δόξα και την τιμή στους ουρανούς.

**Κοίμηση και ταφή.**

Ο λαός αποχαιρέτησε τη μαρτυρική αρχόντισσα. Η επιθυμητή για την αγία ώρα είχε φτάσει. Κάλεσε τον επίσκοπο Φώτιο και κοινώνησε. Τον ευχαρίστησε σαν πατέρα και προστάτη και τον παρακάλεσε να προσεύχεται για χάρη της. Τέλος, αφού ζήτησε να θάψουν το σώμα της στην εκκλησία, είπε:

-Ευλογητός ο Θεός, που αναπαύομαι στο όνομά Του.

Και κοιμήθηκε ειρηνικά, παραδίνοντας την αγιασμένη ψυχή της στα χέρια του Θεού, στις 17 Οκτωβρίου του 466.

Αμέσως ο επίσκοπος Ιωάννης έπλυνε το τίμιο λείψανο και το σαβάνωσε. Ύστερα, αφού το μετέφεραν με κεριά και θυμιάματα εκεί όπου είχε υποδείξει η αγία, το έθαψαν με τιμές. Όσοι συνόδεψαν το σεπτό σκήνωμα, αγρύπνησαν εκείνη τη νύχτα, δοξολογώντας τον Τρισυπόστατο Θεό, που δίνει δύναμη στους ομολογητές Του.

Προς τιμήν της αγίας Σουσανίκης οικοδομήθηκε ναός στην Τσουρτάβη, όπου μεταφέρθηκε και ενταφιάστηκε με κάθε επισημότητα το τίμιο λείψανό της.

Όταν οι Αρμένιοι χωρίστηκαν από την Ορθόδοξη Εκκλησία, ο ναός της Τσουρτάβης περιήλθε στη δικαιοδοσία τους. Το 586 ο αρχιεπίσκοπος Συμεών ή Κυρίων, από φόβο μήπως οι Αρμένιοι αρπάξουν το θησαυρό τους, μετέφερε το ιερό σκήνωμα στην Τιφλίδα και το τοποθέτησε στον περίβολο του ναού Μετέχι, όπου το σημερινό ομώνυμο φρούριο, στη νότια πλευρά του ιερού.

Ο εορτασμός της μνήμης της αγίας, άγνωστο για ποια αιτία, μεταφέρθηκε από τις 17 Οκτωβρίου στις 28 Αυγούστου. Ίσως να είχε γίνει την ημέρα εκείνη η ανακομιδή των σεπτών λειψάνων της.

**ΥΠΟΣΗΜΕΙΩΣΕΙΣ**

1. Σουσανίκη ή Σωσάννα: Στην Εβραϊκή, περσική, γεωργιανή και αρμενική γλώσσα η λέξη Σωσάννα σημαίνει λευκό κρίνο.